石屋禅师诗偈全集

山居诗五十六首

余山林多暇。瞌睡之余。偶成偈语自娱。纸墨少便不欲纪之。云衲禅人请书。盖欲知我山中趣向。于是静思随意走笔。不觉盈帙。故掩而归之。复嘱慎勿以此为歌咏之助。当须参意。则有激焉。

一

吾家住在霅（音炸）溪西。水满天湖月满溪。

未到尽惊山险峻。曾来方识路高低。

蜗涎素壁粘枯壳。虎过新蹄印雨泥。

闲闭柴门春昼永。青桐花发画胡啼。

二

柴门虽设未尝关。闲看幽禽自往还。

尺壁易求千丈石。黄金难买一生闲。

雪消晓嶂闻寒瀑。叶落秋林见远山。

古柏烟消清昼永。是非不到白云间。

三

荒冢累累没野蒿。昔人未葬尽金腰。

有求莫若无求好。进步何如退步高。

贪饵金鳞终落釜。出笼灵翮（音河）便冲霄。

山翁不管红尘事。自种青麻织布袍。

四

纸窗竹屋槿篱笆。客到蒿汤便当茶。

多见清贫长快乐。少闻浊富不骄奢。

看经移案就明月。供佛簪瓶折野花。

尽说上方兜率好。如何及得老僧家。

五

道在人弘孰可凭。发言须与行相应。

贪心似海何时足。妄念如苗逐日增。

几树梅花清处士。一园芋子乐闲僧。

而今随例庵居者。见道忘山似不曾。

六

动则乖真静则差。非思量处更淆讹。

无心未合祖师意。有念尽为烦恼魔。

矮屋朝阳寒气少。疏篱种菊晚香多。

白云曳曳方拖练。又被风吹过绿萝。

七

松下双扉冷不扃。一龛金像照青灯。

眠云野鹿惊回梦。落涧猕猴坠折藤。

得意看山山转好。无心合道道相应。

多时不向门前去。藓叶苔花积几层。

八

三十余年住崦西。镢头边事不吾欺。

一园春色熟茶笋。数树秋风老栗梨。

山顶月明长啸夜。水边云暖独行时。

旧交多在名场里。竹户长开待阿谁。

九

翠窦丹崖列四傍。茅庵恰好在中央。

一身布衲衣裳暖。百念消融岁月忘。

石瘦种来蒲叶细。土深迸出笋芽长。

有时夜半闻钟磬。知有招提在下方。

十

莫谓山居便自由。年无一日不怀忧。

竹边婆子长偷笋。麦里儿童故放牛。

栗蟥地蚕伤菜甲。野猪山鼠食禾头。

施为便有不如意。只得消归自己休。

十一

庵住霞峰最上头。岩崖巇（音西）险少人游。

担柴出市青苔滑。负米登山白汗流。

口体无厌宜节俭。光阴有限莫贪求。

老僧不是闲忉怛。只要诸人放下休。

十二

啸月眠云二十年。自怜衰老见时艰。

乌来索饭生台立。僧去化粮空钵还。

虾蚬（音现）人争捞白水。镢锄我且斫青山。

黄精食尽松花在。不着闲愁方寸间。

十三

幽居自与世相分。苔厚林深草木薰。

山色雨晴常得见。市声朝暮罕曾闻。

煮茶瓦灶烧黄叶。补衲岩台剪白云。

人寿希逢年满百。利名何苦竞趋奔。

十四

入得山来便学呆。寻常有口懒能开。

他非莫与他分辨。自过应须自剪裁。

瓦灶通红茶已熟。纸窗生白月初来。

古今谁解轻浮世。独许严陵坐钓台。

十五

溪浅泉清见石沙。屋头无角寄藤萝。

夜深月下长猿啸。苔厚岩前少客过。

庭竹欹（音七）斜春雪重。岭梅消瘦夜寒多。

寥寥此道非今古。徒把砖来石上磨。

十六

白发禅翁久住庵。衲衣风卷破褴毵（音三）。

溪边扫叶供炉灶。霜后苫（音山）茆（音毛）覆橘柑。

本有天真非造化。现成公案不须参。

豁开户牖当轩坐。尽日看山不下帘。

十七

卧云深处不朝天。只在重岩野水边。

竹榻梦回窗有月。砂锅粥熟灶无烟。

万缘歇尽非除遣。一性圆明本自然。

湛若虚空常不动。任他沧海变桑田。

十八

岳顶禅房枕石台。白云飞去又飞来。

门前瀑布悬空落。屋后山峦起浪堆。

素壁淡描三世佛。瓦瓶香浸一枝梅。

下方田地虽平坦。难及山家无点埃。

十九

大道从来无盛衰。未明大道着便宜。

圣贤隐伏当斯世。邪法流行在此时。

痛策诸根休自纵。常存正念莫他为。

人身一失袈裟下。万劫千生不复追。

二十

破屋萧萧枕石台。柴门白日为谁开。

名场成队挨身入。古路无人跨脚来。

深夜雪寒唯火伴。五更霜冷只猿哀。

袈裟零落难缝补。收卷云霞自剪裁。

二十一

人寿相分一百年。有谁能得百年全。

危如茅草郎当屋。险似风波破漏船。

流俗沙门真可惜。贪名师德更堪怜。

寥寥世道今非昔。日把柴门紧闭关。

二十二

绿雾红霞竹径深。一庵终日冷沉沉。

等闲放下便无事。着意看来还有心。

古镜未磨含万象。洪钟才扣发圆音。

本源自性天真佛。非色非空非古今。

二十三

优游静坐野僧家。饮啄随缘度岁华。

翠竹黄花闲意思。白云流水淡生涯。

石头莫认山中虎。弓影休疑盏里蛇。

林下不知尘世事。夕阳长见送归鸦。

二十四

满头白发瘦棱层。日用生涯事事能。

木臼秋分舂白术。竹筐春半晒朱藤。

黄精就买山前客。紫菜长需海外僧。

谁道新年七十七。开池栽藕种茭菱。

二十五

卜得重岩远市朝。柴门半掩草萧萧。

是谁白发贫无谄。那个朱门富不骄。

急债莫于宽里做。妄情须是静中消。

白云也道青山好。夜夜飞来伴寂寥。

二十六

风樯（旗）来往塞宫塘。站马如飞日夜忙。

冒宠贪荣谋仕宦。贪生重利作经商。

人间富贵一时乐。地狱辛酸万劫长。

古往今来无药治。如何不早去修行。

二十七

入此门来学此宗。切须仔细要推穷。

清虚体寂理犹在。忖度心忘境自空。

树挂残云成片白。山衔落日半边红。

是风动耶是幡动。不是幡兮不是风。

二十八

客爱幽闲到竹篱。逢仰应恕礼全亏。

满头白发髼松聚。一顶袈裟撩乱披。

黄叶火残终夜后。青猿声断五更时。

拥衾相对蒲团坐。各自忘言契此机。

二十九

百岁光阴过隙驹。几人于此审思惟。

己躬下事未明白。生死岸头真崄巇。

衲定线行娇妇泪。饭香玉粒老农脂。

莫言施受无因果。因在果成终有时。

三十

自入山来万虑澄。平怀一种任腾腾。

庭前树色秋来减。槛外泉声雨后增。

挑荠煮茶延野客。买盆移菊送邻僧。

锦衣玉食公卿子。不及山僧有此情。

三十一

是身寿命若浮沤。只好挨排过了休。

事欲称情常不足。人能退步便无忧。

衰荣可逾花开落。聚散还同云去留。

我已久忘尘世念。颓然终日倚岑楼。

三十二

自觉从前世念轻。老来任运乐闲情。

芒鞋竹杖春三月。纸帐梅花梦五更。

求佛求仙全妄想。无忧无虑即修行。

松风昨夜炽然说。自是聋人不肯听。

三十三

逐日挨排过了休。明朝何必预先忧。

死生老病难期约。富贵功名不久留。

湖上朱门萦蔓草。涧边游径变荒丘。

所言皆是目前事。只是无人肯转头。

三十四

白发头陀老病侵。住来茅屋几年深。

消磨本有凡情执。析荡今从圣量心。

百鸟不来山寂寂。万松长在碧沉沉。

分明空劫那边事。一道神光自古今。

三十五

竞利奔名何足夸。清闲独许野僧家。

心田不长无明草。觉苑长开智慧华。

黄土坡边多蕨笋。青苔地上少尘沙。

我年三十余来此。几度晴窗映落霞。

三十六

我本禅宗不会禅。甘休林下度余年。

鹑（音纯）衣百结通身挂。竹篾三条蓦肚缠。

山色溪光明祖意。鸟啼花笑悟机缘。

有时独上台磐石。午夜无云月一天。

三十七

四十余年独隐居。不知尘世几荣枯。

夜炉助暖烧松叶。午钵充饥摘野蔬。

坐石看云闲意思。朝阳补衲静工夫。

有人问我西来意。尽把家私说向渠。

三十八

虿（音瘥）尾狼心满世间。争先各自使机关。

百年能得几回笑。一日曾无顷刻闲。

车覆有谁知改辙。祸来无地着羞惭。

老僧不是多饶舌。要与诸人揭盖缠。

三十九

乌兔奔忙不暂停。岩居忽尔到颓龄。

水边行道影偏瘦。松下看山眸转青。

红叶旋收供瓦灶。黄花时采插铜瓶。

劳生好饮利名酒。昏醉无由唤得醒。

四十

茅屋青山绿水边。往来年久自相便。

数株红白桃李树。一片青黄菜麦田。

竹榻夜移听雨坐。纸窗晴启看云眠。

人生无出清闲好。得到清闲岂偶然。

四十一

古人为道入山中。日用工夫在己躬。

添石坠腰舂白米。携锄带雨种青松。

担泥拽石何妨道。运水搬柴好用功。

躲懒借衣求食者。莫来相伴老禅翁。

四十二

万物生成感宿根。己长彼短不须论。

一团猛火利名路。三尺寒冰佛祖门。

草莽荆榛狐窟宅。云霄蓬岛鹤乾坤。

满头白发居岩谷。几度凭栏到日昏。

四十三

岩居我本为修行。不许人知每自评。

道性淳和余习尽。觉心圆净照功成。

种松锄菜一身健。补衲翻经两眼明。

世异事殊真好笑。避秦（桃花园记中的隐居山民）亦得隐山名。

四十四

历遍乾坤没处寻。偶然得住此山林。

茅庵高插云霄碧。藓迳斜过竹树深。

人为利名惊宠辱。我因禅寂老光阴。

苍松怪石无人识。犹更将心去觅心。

四十五

年老心闲身亦闲。扫除一榻卧松间。

岩扄（jiong）幽寂自为喜。世路崎岖人转顽。

风暖野禽声琐碎。日斜华药影阑珊。

藜羹粟饭家常有。不用持盂更下山。

四十六

清晨汲水启柴门。看见天空四敛氛。

黄独火香思懒攒。碧桃花谢悟灵云。

林间猿鹤惯曾见。世上衰荣杳不闻。

几度坐来苔石暖。好山直看到斜昏。

四十七

白云深处结茅庐。随分生涯乐有余。

未死且留煨芊火。息机何必绝交书。（竹林七贤嵇康写给山涛的书信）

湛然凝寂通三际。廓尔圆明裹十虚。

庵内不知庵外事。几番花落又还敷。

四十八

细把浮生物理推。输赢难定一盘棋。

僧居青嶂闲方好。人在红尘老不知。

风飏茶烟浮竹榻。水流花瓣落青池。

如何三万六千日。不放身心静片时。

四十九

恁么彻底恁么去。放下从头放下来。

两片唇皮堆白醭。一条古路长苍苔。

云边木马飞如电。海底泥牛吼似雷。

雪覆万峰晴月夜。暗香春信到寒梅。

五十

清贫长乐道人家。日用头头自偶谐。

昨夜西风吹古木。天明满地是干柴。

霞飘素炼粘丹壁。露滴真珠缀绿崖。

活计从来随现定。不劳辛苦去安排。

五十一

了了常知似不知。翛然如兀又如痴。

旋乾倒岳镇长静。一念万年终不移。

有耳听声风过树。无心应物月临池。

休言我独能明了。此事人人尽可为。

五十二

计拙惭亏应世才。聪明无分占痴呆。

自言境物皆虚幻。谁解资财尽倘来。

黄叶随流闲去住。白云横谷谩徘徊。

双眸合却方才好。为爱青山又放开。

五十三

圆颅方服作沙门。便见牟尼佛子孙。

止恶防非调意马。忘机息见制心猿。

炼磨道性真金净。涵养灵源美玉温。

把手牵他行不得。为人自肯乃方亲。

五十四

红日东升夜落西。黄昏钟了五更鸡。

乾坤老我一头雪。岁月消磨百瓮齑。

借地栽松将作栋。吃桃吐核又成蹊。

寄言世上伤弓羽。好向深山择木栖。

五十五

法道寥寥不可模。一庵深隐是良图。

门前养竹高遮屋。石上分泉直到厨。

猿抱子来崖果熟。鹤移巢去涧松枯。

禅边大有闲情绪。收拾干柴向地炉。

五十六

浮世光阴有几何。谁能挈挈又波波。

厨空旋去寻黄独。衲破方思剪绿荷。

麈尾罢拈言语断。佛经忘看蠹鱼多。

可怜身在袈裟下。趣境攀缘事似麻。

五言律诗十九首

一

道人缘虑尽。触目是心光。何处碧桃谢。满溪流水香。

草深蛇性悦。日暖蝶心狂。曾见樵翁说。云边霅昼房。

二

一镢足生涯。居山道者家。有功惟种竹。无暇莫栽华。

水碓夜舂米。竹笼春焙茶。人间在何处。隐隐见桑麻。

三

时时自解颜。年老得安闲。心下浑无事。眼前惟有山。

天空鹏翥翼。雾重豹添斑。独与梅花好。相期尽岁寒。

四

万缘休歇罢。一念绝中边。尽日闲闲地。长年坦坦然。

山空云自在。天净月孤圆。磨炼工夫到。难同知解禅。

五

岩台舒野望。依约见松门。唐代高僧寺。宋朝丞相坟。

溪光晴泻远。野色晚来昏。山路歌声绝。樵归烟火村。

六

屈曲黄泥路。团圞紫槿篱。纸窗开竹屋。瓦灶爇松枝。

平澹忘怀处。萧然绝照时。何人能似我。无事亦无为。

七

深山僧住处。端的胜蓬莱。地上并无草。园中却有梅。

闲多诸想灭。静极自心开。一顶破禅衲。和云晒石台。

八

一阵从何起。飕飕遍九垓。撼他林木动。吹我竹门开。

本自无形段。如何有去来。欲穷穷不到。一虎笑岩台。

九

霞雾山头顶。云边阚小房。夏凉窗近竹。冬暖合朝阳。

茧纸衣裳软。山田粥饭香。此生随分过。无可得思量。

十

一钁足生涯。长年饱水柴。有山堪寓目。无事可干怀。

岚气湿茅屋。苔痕上土阶。任缘终省力。浑不用安排。

十一

山厨修午供。泉白似银浆。羹熟笋鞭烂。饭炊粳米香。

油煎清顶蕈。醋煮紫芽姜。百味皆难及。何须说上方。

十二

真空如湛海。微动即成沤。才受形骸报。便怀衣食忧。

识情奔野马。妄念走狂猴。不悟空王旨。轮回卒未休。

十三

山家八月天。时物自相便。豆荚新垂陇。稻花香满田。

割茅修旧屋。斫竹觅清泉。世上谁知我。优游乐晚年。

十四

茆庵竹树间。尘世不相关。门对一池水。窗开四面山。

烟熏茶灶黑。塺蒸布裘斑。不悟空王法。缘何得此间。

十五

红日半衔山。柴门便掩关。绿蒲眠褥软。白木枕头弯。

松月来先照。溪云出未还。迢迢清夜梦。不肯到人间。

十六

扶杖出松林。间行上翠岑。鹤群冲鹘散。树影落溪沉。

野果棘难采。药苗香易寻。澹烟斜日暮。红叶半岩阴。

十七

好山千万叠。屋占最高层。减塑三尊佛。长明一碗灯。

钟敲寒夜月。茶煮石池冰。客问西来意。惟言我不能。

十八

取舍与行藏。人生各有方。乾坤容我懒。名利使他忙。

背日鸥眠埠（音不）。营窠燕绕梁。情迷随物转。不得悟空王。

十九

结草便为庵。年年用覆苫。纸窗松叶暗。竹屋藓华粘。

麦饭惟饶火。藜羹不点盐。生涯随分过。谁管世人嫌。

七言绝句九十四首

一

凄凄茅舍新秋夜。白豆花开络纬啼。

山月如银牵老与。闲行不觉过峰西。

二

满山笋蕨满园茶。一树红花间白花。

大抵四时春最好。就中犹好是山家。

三

有人问我何年住。坐久才方省得来。

门外碧桃亲手种。春光二十度花开。

四

厌烦劳役爱安闲。个样如何居得山。

百丈已前岩穴士。生涯全在钁头边。

五

年老庵居养病身。日高犹自未开门。

怕寒起坐烧松火。一曲樵歌隔坞闻。

六

童子未曾归动火。水云早已到投斋。

山庵喜免征徭虑。剩种青松只卖柴。

七

玉堂银烛笙歌夜。金谷罗帏富贵家。

争似道人茅屋下。一天晴月晒梅花。

八

相逢尽说世途难。自向庵中讨不安。

除却渊明赋归去。更无一个肯休官。

九

山厨寂寂断炊烟。冻锁泉声欲雪天。

面壁老僧无定力。又思乞食到人间。

十

种了冬瓜便种茄。劳形苦骨做生涯。

众人若要厨堂好。须是园头常在家。

十一

粥去饭来何日了。日生月落几时休。

都来与我无干涉。空起许多闲念头。

十二

屋后青松八九树。门前紫芋两三疄。

山居道者机关少。家火从头说向人。

十三

此事谁人敢强为。除非知有莫能知。

分明月在梅花上。看到梅花早已迟。

十四

过去事已过去了。未来不必预思量。

只今便道即今句。梅子熟时栀子香。

十五

一日打眠三五度。也消不得许多闲。

循环数遍琅玕竹。又出青松望远山。

十六

攀缘起倒易消停。卒急难除是爱憎。

我笑青山高突兀。青山嫌我廋陵层。

十七

真空湛寂惟常在。不觉良田妄所朦。

真性何曾离妄有。花开花落自春风

十八

天湖水湛琉璃碧。霞雾山围锦幛红。

触目本来成现事。何须叉手问禅翁。

十九

年老气衰真个懒。晨朝更不见和南。

客来无语相抵对。辛苦空劳到草庵。

二十

老去一身都是懒。闲来百念尽成灰。

与兄相见略弹指。无人情强接陪。

二十一

田地无尘长不扫。柴门有客扣方开。

雪晴斜月侵檐冷。梅影一枝窗上来。

二十二

茅屋低低三两间。团团环绕尽青山。

竹床不许闲云宿。日未斜时便掩关。

二十三

禅兄何事到烟萝。老我生涯苦不多。

岩下木樨香满树。园中菜甲绿成窠。

二十四

一片无尘新雨地。半边有藓古时松。

目前景物人皆见。取用谁知各不同。

二十五

万境万机俱寝息。一知一见尽消融。

闲闲两耳全无用。坐到晨鸡与暮钟。

二十六

岩房终日寂寥寥。世念何曾有一毫。

虽着衣裳吃粥饭。恰如死了未曾烧。

二十七

新缝纸被烘来暖。一觉安眠到五更。

闻得上方钟鼓动。又添一日在浮生。

二十八

门前枯木似人立。屋后好山如浪堆。

老我为人无可说。高高云路赚兄来。

二十九

山形凹凸路高低。石占云头屋占蹊。

地窄栽来蔬菜少。又营小圃在桥西。

三十

百千日月闲中度。八万尘劳静处消。

绿水光中山影转。红炉焰上雪花飘。

三十一

西方有路不肯去。地狱无门斗要过。

金阁银台仙子小。镬汤炉炭罪人多。

三十二

着意求真真转远。拟心断妄妄犹多。

道人一种平怀处。月在青天影在波。

三十三

要求作佛真个易。唯断妄心真个难。

几度霜天明月夜。坐来觉得五更寒。

三十四

万缘脱去心无事。诸有空来性坦然。

几度夜窗虚吐白。月和流水到门前。

三十五

一事无心万事休。也无欢喜也无忧。

无心莫谓便无事。尚有无心个念头。

三十六

于事无心风过树。于心无事月行空。

风声月色消磨尽。去却一重还一重。

三十七

新年头了旧年尾。明日四兮今日三。

道业未成空白首。大千无处着羞惭。

三十八

白发催人瘦入肩。住来茅屋已多年。

裈无腰带裤无口。一领褊衫没半边。

三十九

一轴楞伽看未周。夕阳斜影水东流。

云归自就茅檐宿。一日光阴又早休。

四十

茅檐雨过日头红。瞬息阴晴便不同。

况是死生呼吸事。黄昏难保听朝钟。

四十一

明明见了非他见。了了常知无别知。

记得去秋烟雨里。猿来偷去一双梨。

四十二

半窗松影半窗月。一个蒲团一个僧。

盘膝坐来中夜后。飞蛾扑灭佛前灯。

四十三

长年心里浑无事。每日庵中乐有余。

饭罢浓煎茶吃了。池边坐石数游鱼。

四十四

饭炊五合陈黄米。羮煑数茎青荠苗。

淡薄自然滋味好。何须更要着姜椒。

四十五

移家深入乱峰西。烟树重重隔远溪。

年老心闲贪睡稳。厌闻钟响与鸡啼。

四十六

山风吹破故窗纸。片片雪花飞入来。

添尽布裘浑不暖。拾枯深拨地炉灰。

四十七

半窗斜日冷生光。破衲蒙头坐竹床。

枯叶满炉烧焰火。不知屋上有寒霜。

四十八

几树山花红灼灼，一池春水绿漪漪。

衲僧若具超宗眼。不待无情为发机。

四十九

云未归时便掩扄。柴床眠稳思冥冥。

山家不养鸡和犬。日到茅檐梦未醒。

五十

粥去饭来茶吃了。开窗独坐看青山。

细推百亿阎浮界。白日无人似我闲。

五十一

黑雾浓云拨不开。忽然去了忽然来。

任他伎俩自磨灭。红日依前照石台。

五十二

一天红日晓东南。自拔青苗插瘦田。

布裰半沾泥水湿。归来脱晒竹房前。

五十三

吃桃吐核核成树。树大花开又结桃。

春去秋来知几度。争教我不白头毛。

五十四

茅屋方方一丈悭。四檐松竹四围山。

老僧自住尚狭窄。那许云来借半间。

五十五

临机切莫避刀枪，拚死和他战一场。

打得赵州关子破。大千无处不归降。

五十六

有限光阴一百年。几人得到百年全。

纵饶百岁终归死。只是相分后与前。

五十七

一大藏经闲故纸。一千七百葛藤窠。

谁能去讨他分晓。起个念头犹是多。

五十八

溪边黄叶水去住。岭上白云风往来。

争似老僧常不动。长年无事坐岩台。

五十九

霞雾山高路又遥。庵居从简蔑三条。

却嫌住处太危险。落赚多人登陟劳。

六十

老觉形枯气力衰。客来勉强出支陪。

自怜不解藏踪迹。松食荷衣忆大梅。

六十一

道人屋冷四檐竹。长者门高百尺墙。

屋冷道人心愈静。门高长者日多忙。

六十二

尽道凡心非佛性。我言佛性即凡心。

工夫只怕无人做。铁杵磨教作线针。

六十三

南北东西去复还。陆行车马水行船。

利名门路如天远。走杀世间人万千。

六十四

居山那得有工夫。种了冬瓜便种瓠。

设使一毫功不及。许多田地尽荒芜。

六十五

离众多年无坐具。入山长久没袈裟。

单单有个铁铛子。留待人来煮瀑花。

六十六

布衣破绽种青麻。粮食无时刈早禾。

辛苦做来牵补过。复身免得报檀那。

六十七

饭香麦麨和松粉。菜好藤花杂笋鞭。

我已尽形无别念。任他作佛与生天。

六十八

山居活计钁头边。衣食须营岂自然。

种稻下田泥没膝。卖柴出市担磨肩。

六十九

钁头添铁屋头悬。健即锄芸倦即眠。

红日正中黄独熟。甘香不在火炉边。

七十

团团一个尖头屋。外面谁知里面宽。

世界大千都着了。尚余闲地放蒲团。

七十一

草庵盘结长松下。面面轩窗尽豁开。

目对青山终日坐。更无一事上心来。

七十二

深秋时节雨霏霏。藓叶层层印虎蹄。

一夜西风吹不住。晓来黄叶与阶齐。

七十三

团团红日上青山。竹屋柴门尚闭关。

白发老僧眠未起。劳生磨蚁正循环。

七十四

山舍清幽绝点尘。心闲与世自相分。

不知何处碧桃放。幽鸟衔来绕竹门。

七十五

老来无事可干怀。竹榻高眠日枕斜。

梦里不知谁是我。觉来新月到梅花。

七十六

禅余高诵寒山偈。饭后浓煎谷雨茶。

尚有闲情无著处。携篮过岭采藤花。

七十七

僧因产业致差科。官府勾追耻辱多。

我有山田三亩半。尽情回付与檀那。

七十八

楮阁安炉种炭团。床铺新荐被新棉。

一冬暖活如何说。梦想不思兜率天。

七十九

去年家火缺支持。家火今年用不亏。

田里多收三斗谷。门前添得一方池。

八十

白云影里尖头屋。黄叶堆头折脚铛。

漏笊篱撩无米饭。破砂盆捣烂生姜。

八十一

修行岂得不成佛。水滴年深石也穿。

不是顽皮钻不破。惟人只欠自心坚。

八十二

独坐穷心寂杳冥。个中无法可当情。

西风吹尽拥门叶。留得空阶与月明。

八十三

玉蝶梅花香满树。水池洗菜绿浮科。

锦衣公子如知得。定是移家入薜萝。

八十四

逆顺未尝忘此道。穷通一味信前缘。

是他了达虚空性。不动纤毫本自然。

八十五

寒披荷叶衣裳暖。饥食松华饼饵香。

不比世人营口体。奔南走北一生忙。

八十六

新缝纸被暖烘烘。黄叶堆头火正红。

闲梦不知谁唤醒。五更听得下方钟。

八十七

旋斫青柴逐把挑。担头防脱莫过腰。

今朝未保来朝日。且了寒炉一夜烧。

八十八

今年难测是寒暄。一日阴晴变几番。

檐下纸窗干又湿。门前石迳湿还干。

八十九

峰顶团团尽是松。茅庐着在树阴中。

天风一阵来何处。吹起波涛响半空。

九十

黄罗直裰紫伽梨。出入侯门得意时。

争似道人忘宠辱。松针柳线补荷衣。

九十一

春归暑退一秋凉。日晷如梭夜渐长。

尽把工夫闲杂话。几曾回首暂思量。

九十二

我见时人日夜忙。广营屋宅置田庄。

到头一事将不去。独有骷髅葬北邙。

九十三

个个闻知有死生。闻知何不早修行。

堂堂大道无人到。开眼明明入火坑。

九十四

尽说修行不在迟。今生还有后生期。

三涂一报五千劫。出得头来是几时。

歌十六首

一

山名霞幕泉天湖。卜居记得壬子初。

山头有块台磐石。宛如出水青芙蕖。

更有天湖一泉水。先天至今何曾枯。

就泉结屋拟终老。田地一点红尘无。

外面规模似狭窄。中间取用能宽舒。

碧纱如烟隔金像。雕盘沉水凌天衢。

蒲团禅椅列左右。香钟云板鸣朝晡。

瓷罂土种吉祥草。石盆水养龙湫蒲。

饭香粥滑山田米。瓜甜菜嫩家园蔬。

得失是非都放却。经行坐卧无相拘。

有时把柄白麈拂。有时持串乌木珠。

有时欢喜身舞蹈。有时默坐觜卢都。

懒举西来祖意。说甚东鲁诗书。

自亦不知是凡是圣。他岂能识是牛是驴。

客来未暇陪说话。拾枯先去烧茶炉。

红香旖旎。春华开敷。清阴繁茂。夏木翳如。

岩桂风前。唤回山谷。梅花雪里。清杀林逋。

人间无此真乐。山中有甚凶虞。

也不乐他。轻舆高盖。也不乐他。率众匡徒。

也不乐他。西方极乐。也不乐他。天上净居。

心下常无不足。目前触事有余。

夜籁合乐。晓天升乌。戏鱼翻跃。好鸟相呼。

路通玄以幽远。境超世而清虚。

骚人尽思。吟不成句。丹青极巧。画不成图。

独有渊明可起予。解道吾亦爱吾庐。

二

山中居。没闲时。无人会。惟自知。

绕山驱竹笕寒水。击石取火延朝炊。

香粳旋舂柴旋斫。砂锅未滚涎先垂。

开畬未及种紫芋。锄地更要栽黄箕。

白日不得手脚住。黄昏未到神思疲。

归来洗足上床睡。困重不知山月移。

隔林幽鸟忽唤醒。一团红日悬松枝。

今日明日也如是。来年后年还如斯。

春草离离。夏木葳葳。秋云片片。冬雪霏霏。

虚空落地须弥碎。三世如来脱垢衣。

三

晴明无争登霞峰。伸眉望极开心胸。

太湖万顷白潋滟。洞庭两点青蒙茸。

初疑仙子始绾角。碧纱帽子参差笼。

又疑天女来献花。玉盘捧出双芙蓉。

明知此境俱幻妄。对此悠然心未终。

徘徊不忍便归去。夕阳又转山头松。

四

干鹊傍檐鸣鹊唶。乌鸦绕屋声鸦哑。

西庵道者来送果。东邻稚子去偷瓜。

吉凶占相既有验。罪福果报应无差。

道人若有此见解。青铜镜面生痕瑕。

懒融一见四祖后。百鸟更不来衔花。

五

林木长新叶。绕屋清荫多。深草没尘迹。隔山听樵歌。

自耕还自种。侧笠披青蓑。好雨及时来。活我新栽禾。

游目周宇宙。物物皆消磨。既善解空理。不乐还如何。

六

寒山曾有言。吾心似秋月。我亦曾有言。吾心胜秋月。

秋月非不明。有圆复有缺。安得如我心。圆明常皎洁。

有问心如何。教我如何说。

七

月来照我门。风来吹我襟。劝君石上坐。听我山中吟。

玄鬓化为雪。朝光成夕阴。万事草头露。岂得长如今。

八

饭饱抱石睡。睡足起闲行。霭霭孟夏景。新树鸣黄莺。

俯仰玩时物。散诞畅吟情。只此是真乐。何必求虚名。

九

小不读佛书。大不识玄旨。焉知百万门。只在方寸里。

终日恣贪嗔。几时念生死。一朝老病来。懊恼亦徒尔。

十

种豆两三畦。离离覆原上。不知阳和功。惟言土力壮。

老兔伏崖根。心心欲希望。果能息汝贪。我宁不食酱。

十一

山中一雨滋。原上百物好。手种三亩薯。亦可延昏早。

咄哉世间人。名利常关抱。头上雪纷纷。胸中尘浩浩。

十二

结屋荒山巅。随缘度朝夕。卖柴粜米归。煮粥做饭吃。

虽是劳形骸。且免当户役。说妙与谈玄。个却晓不得。

十三

放下全放下。佛也莫要做。动念即成魔。开口便招祸。

饮啄但随缘。只么闲闲过。执法去修行。牵牛来拽磨。

十四

破屋三两椽。住在千峰上。云散天空清。放目聊四望。

世界空里花。起灭皆虚妄。日落山风寒。闭门烧火向。

十五

结屋霞峰头。耕锄供日课。山田六七丘。道人三两个。

开池放月来。卖柴籴米过。老子少机关。家私都说破。

十六

两个穷道人。三间弊漏屋。开得一丘田。收得半担谷。

煮粥尽有余。做饭却不足。也胜利名人。奔南又走北。

偈赞八十八首

示众偈

说是说非何日了。无明海阔我山高。

修身如未清三惑。凡事须当灭一毫。

闲静光阴空过了。现成粥饭若为消。

殷勤说向诸禅客。莫把袈裟换羽毛。

送东林院主归华亭

参禅人。须猛烈。吹毛剑。白雪雪。

佛来与祖来。拈起当头截。

云中木马惊嘶。山上鲤鱼出血。

万仞崖头奏凯归。等闲踏破华亭月。

送庆侍者回里省师

汝师年老中山寺。朝暮无人可瞻侍。

不归扫洒执巾瓶。师资礼法合也未。

汝母兼又年纪高。除汝一人更无二。

望断秋风未见归。倚门日日长垂泪。

离师弃母入山来。所图毕竟成何事。

安贫乐道固所难。住个茆庵岂容易。

也要种竹栽松。也要锄山掘地。

也要运水搬柴。也要浇蔬灌芋。

也要行道讽经。也要摄心除睡。

藜羹黍饭塞饥疮。淡齑薄粥通肠胃。

人生皆为口体忙。我亦未免形骸累。

自家心地如未明。业识茫茫无本据。

水边林下暂经过。吾汝皆非久居计。

月江和尚有书来。勉汝归来有深意。

开缄未读便抽身。不负来音全孝义。

有言孝为百行先。在俗在僧谁不然。

侍师奉母名敬田。何须入众并参禅。

忽然思静又嫌喧。短策不妨闲往还。

海都寺求语

急急做工夫。单提狗子无。脊梁高竖起。屹似须弥卢。

翻来覆去看。要了此公案。瞥然妄念生。便逐他使唤。

精进不懈怠。坐立道可待。懒惰又昏沉。驴年也未在。

若也放得下。无可无不可。千七百葛藤。尽是敲门瓦。

留进庵主

丹阳进禅人。随我住有日。虽立志参禅。未曾有所入。

庵中诸事务。浑不惮劳役。口体甘淡薄。身心颇真实。

一朝拜我前。请语为法则。我写此数言。助汝进道力。

只就我山居。随缘度朝夕。莫学野盘僧。东西与南北。

寻常动用中。精进莫放逸。剔起眉毛看。毕竟是何物。

看破看的人。大事方了毕。

示居士刘铁壁

见性成佛无别佛。古人说话最条直。

当头坐断没纤毫。切忌随他言语觅。

纵饶虚妄百千般。究竟还归一真实。

老僧吐露真实情。寄与云间刘铁壁。

山中四威仪

山中行。信步慢腾腾。攀萝去。又上一崚嶒。

山中住。几度朝还暮。手栽松。阴凉成大树。

山中坐。飘飘黄叶堕。没人来。闭门烧焰火。

山中卧。松风穿耳过。没来由。好梦都吹破。

重岩之下十首

一

重岩之下。火种刀耕。有粟有蔬。可煮可烹。

了我目前。乐我余生。坐盻庭柯。几度衰荣。

二

重岩之下。希古为俦。彻证本根。一了便休。

纷纷玄徒。念死话头。待兔守株。求剑刻舟。

三

重岩之下。草莽日交。人影不来。黄叶飘飘。

谷鸟晚啼。山月夜高。松露鹤飞。湿我禅袍。

四

重岩之下。蛇虎为邻。我心既忘。彼性亦驯。

人生在世。各具天真。含齿戴发。胡为不仁。

五

重岩之下。未透本根。触境逢缘。扰扰纷纷。

应须悟理。超越见闻。久久自然。左右逢原。

六

重岩之下。静默自居。三际不来。心如镜如。

斜月半窗。残火一炉。嗟彼睡夫。蝶梦蘧蘧。

七

重岩之下。皤然一叟。裰兮无边。裤兮无口。

夜入禅那。昼勤陇亩。道在其中。别更何有。

八

重岩之下。目对千山。一根返源。六处皆闲。

白云飘飘。绿水潺潺。动静自忘。别是人间。

九

重岩之下。不修形骸。木食草衣。布袜笋鞋。

竹密暗窗。苔深覆阶。萧焉忘情。寂尔虚怀。

十

重岩之下。饱饭熟眠。纵情放逸。岁月虚延。

老病时临。众苦交煎。临渴掘井。热闷徒然。

次韵送智西堂归灵隐

一榻平分鉴古轩。炉熏相对坐忘眠。

山林礼乐无今昔。时节因缘有变迁。

树影高低深夜月。猿声长短五更天。

两冬不得梅花信。又约梅华到冷泉。

会赵初心提举

老来脚力不胜鞋。竹杖扶行步落华。

待月伴云眠藓石。寻梅陪客过邻家。

粥香瓦钵山田米。雪泛瓷瓯水磨茶。

今日为翁时暂出。此心长只在烟霞。

别南山经室

屋借云边两载居。晴原无事便携锄。

和香采得邻家菊。趁嫩挑来自种蔬。

秋殿寂时山磬歇。夜窗虚处柏烟疏。

明朝又向他山去。何日重来读梵书。

秋日秦川道中

处处西风叶落频。偶归湖寺暂容身。

故人十有几人在。世事万无一事真。

扰扰劳生同作梦。明明果报各由因。

余谙此理能消遣。终不随他自损神。

偶作

今年七十七颓龄。血气潜消老病增。

踏雪探梅知履重。挑云过岭觉肩疼。

光阴别去忙如箭。世念消来冷似冰。

却忆向时游岳洞。两三回上最高层。

冬至

昨宵冬至一阳生。万物欣欣尽向荣。

铁树华开红朵朵。石田笋出绿茎茎。

人间化日才添线。竹外幽禽便转声。

白发老僧窗下坐。炉香多诵两行经。

却南州提举再招

自嗟业系在娑婆。一度寻思一叹嗟。

世上多逢人面虎。山中少见佛心蛇。

御寒补衲裁荷叶。遣睡煎茶煮瀑花。

老拙背时酬应懒。不能从命出烟霞。

雪中示徒

六出飘飘入夜多。洒窗相似扑灯蛾。

山家富贵银千树。渔父风流玉一蓑。

深径绝无樵子语。阴崖却有猎人过。

庵前黄独无寻处。唯见寒梅数朵华。

送皋侍者

侍者参得禅了也。万两黄金也合消。

世上岂无千里马。人间难得九方皋。

送漆匠

里面尽情灰得了。外头方始好揩磨。

虽然本有灵光在。也要工夫发用他。

送真藏主礼育王

雁荡天台华顶峰。鄮山乳宝接天童。

遍游元不离双足。尽在摩尼一点中。

送就禅人礼祖

人人有具黄金骨。何必诸方礼塔头。

堪笑丹阳就禅者。春深物自浙东游。

送松江深上人

参方礼祖外边事。一着工夫在己躬。

亲觐阿师秋已半。树雕叶落露金风。

送椿上人礼普陀

寒潮日夜吼雷音。耳听何如眼听亲。

小白华岩观自在。频伽声里现全身。

示禅上人

古今无法可传流。只要偷心死便休。

大抵是他人自肯。福源不会按牛头。

送雪峰维那

留香堂里十声佛。惊倒江西马簸箕。

八十四人扶不起。维那归去莫教迟。

（因马祖道一禅师父亲以织箩筐簸箕为业，号马簸箕。）

送人游五台

去去台山最上层。文殊合掌笑相迎。

岩前有个金狮子。颠倒骑归与老僧。

送针工

手携刀尺走诸方。线去针来日日忙。

量尽别人长与短。自家长短几曾量。

示真副寺坐圆觉期

百日期中痛着鞭。工夫到处话头圆。

多生业障俱消灭。佛境分明在目前。

送实监寺回大觉

杨岐骨格气雄雄。一夏相忘寂寞中。

秋至思归天目去。竹房闲掩听松风。

送愆上人回乡

孤身行脚缘何事。策杖归乡有底忙。

白业不修禅不会。可怜空过好时光。

送德都寺回里

德云不在妙峰顶。却向别山相见来。

从此罢休行脚念。坐看心地觉华开。

送真侍者

几年入众为参禅。三唤机缘未倒边。

再去诸方重请益。却来这里吃粗拳。

送福上人礼祖

祖师塔是鹘仑砖。只在山边与水边。

一一从头巡礼遍。草鞋依旧自还钱。

示来上人

看水看山何日了。奔南走北几时休。

可怜身在袈裟下。道业未成先白头。

送净发待诏二首

结缘待诏到山中。廊下诸僧尽整容。

方丈老人何不剃。要留白发过隆冬。

又

剃了又长长又剃。一年几度远烦过。

大夫只管来求福。我福如何有许多。

送圆上人

妙净圆明全体现。不须来问我如何。

正因行脚禅和子。知解何曾有许多。

送问上人归大乘

一句明明向汝道。冷如猛火热如冰。

上人若不信我说。急急回归问大乘。

送人之五台

短策轻包上五台。银楼金阁正门开。

文殊相见吃茶了。收取玻璃盏子来。

送门上人

夏在大乘堂里住。冬初来扣福源门。

莫嫌老我无言说。一曲渔歌隔岸闻。

送明道者

工夫不到不方圆。心若坚时石也穿。

不见头陀老迦叶。意根灭尽领金襕。

送大维那省母

桶箍爆处见根源。熟路重行三月天。

日暖北堂萱草绿。对娘莫说老婆禅。

示茂道者

作佛生天容易事。最难难是做头陀。

劳形枯骨安闲少。运水搬柴普请多。

示道人

自远相寻到鹅湖。殷勤请问做工夫。

老僧真实为人说。出处伽陀一字无。

送勤上人

勤求警策做工夫。散乱昏沉尽扫除。

后夜黑云消散尽。长天如水月轮孤。

示禅人二首

终日骑牛不识牛。何须辛苦外边求。

只消蓦鼻牵来看。便是寻常这一头。

参得赵州无字透。玄关金锁尽开通。

三更月下泥牛吼。八面玲珑海日红。

英上人求语

客冒春寒访隐扄。衲衣犹缀雪华轻。

坐来出示诸方语。锦轴未开先眼明。

送维那之江西

上人壮志出丛林。一寸光阴一寸金。

莫把世间闲学解。等闲埋没祖师心。

送凌侍者回净慈

十里湖光浸六桥。到时须着眼头高。

断堤风暖杨华落。不是鸟窠吹布毛。

送观侍者

放下身心返自观。略无毫发许相瞒。

云收雾卷乾坤阔。月上青山玉一团。

示勒道者

一片荒田一把锄。翻来覆去用工夫。

一锄翻得春风转。也有瓜茄也有瓠。

示众

念未生时犹妄觉。瞥兴一念便伤他。

工夫到此切须记。枯木岩前蹉路多。

示道者

行尽东西南北州。如今能得此心休。

俱胝只在山中住。受用天龙一指头。

跋净首座血书法华报亲

父是谁兮母是谁。胸中五逆是男儿。

看他义断情忘处。菡萏华开三四枝。

常侍者血书金刚经

此经在处皆有佛。不劳心力更施功。

祇园秋晚霜华重。树叶红于血染浓。

寄魁书记

僧住城隍佛祖诃。先贤多是隐岩阿。

山泉流出人间去。清水自然成浊波。

寄净慈平山和尚

年老心孤忆弟兄。中峰且喜过南屏。

潺潺一派双溪水。流入西湖更好听。

领破蹄穿五百牛。南屏寺里一栏收。

皮毛换得光生也。拽杷拖犁再起头。

寄友二首

山舍无聊夜卧迟。因君记得去年时。

豆华棚下曾分榻。月落松梢尚咏诗。

万松影里三间屋。枯木岩前一个僧。

三二十年如此过。肯将清淡换虚名。

赠古樵

空劫已前无影树。撑天拄地赤条条。

新州有个卖柴汉。收拾将来一担挑。

赠无岸

举头四望白弥弥。南北东西竟莫知。

不用篙篙撑到底。回头便是上船时。

赠本源

滔滔心地中流出。低下随宜不自高。

坎止流行皆末事。终归大海作波涛。

赠石崖

千寻拔地青如玉。万丈凌云硬似刚。

望见嶮巇多退步。有谁撒手肯承当。

赠无敌

眼空湖海气凌云。杰出丛林思不群。

古往今来谁是我。得饶人处且饶人。

赠白庵

一色虚明含法界。四檐皎洁若冰霜。

小窗几度雪晴夜。不见梅华只觉香。

赠别涧

湛然不入众流数。瞪目观来果必殊。

但得煮茶增味好。谁能泛滥落江湖。

赠别峰

峭峻万峰齐不得。孤危众岳势难同。

善财参见德云处。又在那边苍翠中。

真赞出山佛二首

头发髼松下翠微。冻云残雪缀伽梨。

不须更问山中事。观着容颜便得知。

肘破衣穿骨裹皮。下山回首步迟迟。

父王休遣人来问。颜貌不如宫里时。

观音大士二首

童子南询尚未回。白华岩下望多时。

长天万里无云夜。月在波心说向谁。

（白华岩是观音大士所在的地方。）

水即是波。岩即是石。

坐证圆通。斯为第一。

罗汉二首

一切不为。长年打坐。

执法修行。如牛拽磨。

寂灭现前不见前。待出定来重勘过。

一个浑身。一瓶秋水。

物外生涯。只这便是。

白眼看他世上人。手捺双趺笑而已。

达磨二首

面黑齿缺。心粗胆大。梁王殿上。撒沙抛土。

少室峰前。开华结果。槲叶岩台。蒙头宴坐。

夫是谓之。菩提达磨。

一言不契渡江淮。熊耳峰前去活埋。

无限家私狼藉尽。何争一只破皮鞋。

赞及庵和尚并师同帧

二老比丘。有何因由。

先觉后觉。东州西州。

建阳山中相见时。好于骨肉。

西峰寺里再参后。恶似冤仇。

从此父南子北。不知云散水流。

在你也报尽已归兜率。在我也业烦尚寄阎浮。

是非恩怨难分处。一片松阴盖石头。

自赞

板齿生毛。面孔无肉。受灵山记。欠人天福。

瘦棱棱。却如碧海波心涌起一座玉岩。硬剥剥。好似白云堆里突出千寻石屋。

道是天湖庵主。不是我同流。谓是福源住持。亦非吾眷属。

眼里无筋底。未免向影子上胡猜乱猜。皮下有血底。终不向丹青上东卜西卜。

咦。切须莫展与人看。挂向闲房伴松竹。

禅人求赞

发白面皱。皮黄骨瘦。用尽自己心。笑破他人口。

情知衰世道难行。却来静处闲叉手。

看天湖鹅湖二水同流。对霞峰胥峰两山并秀。

何缘得此优游。端的自能跳透。

不是禅翁自点胸。古今尽道苏州有。

辞世偈

青山不着臭尸骸。死了何须掘土埋。

顾我也无三昧火。光前绝后一堆柴。